**15 savjeta za roditelje**

Nakon svih groznih priča o pedofiliji na internetu, brinete za svoje dijete. Ne možete mu zabraniti internet, no možete poduzeti korake da bude zaštićeno dok se njime koristi.

**1.) Educirajte se**  
Djeca danas odrastaju s računalom. Razumljivo je da u vašoj mladosti  nije bilo računala. Stoga je nužno da se educirate o opasnostima koje  vrebaju kako bi vaše dijete bez opasnosti moglo iskusiti sve dobrobiti Interneta.  
 **2.) Pretražujte internet zajedno sa svojim djetetom**  
Korisno je za Vas i Vaše dijete da zajednički otkrivate Internet. Pokušajte zajedno pronalaziti zanimljive, zabavne i korisne web sadržaje. Na taj način ćete sa svojim djetetom graditi odnose međusobnog povjerenja i lakše ćete ga uputiti na određene neprimjerene sadržaje.

**3.) Ne puštajte malu djecu da surfaju sama**   
Jednako kao što dijete ne puštate van u kasne noćne sate, ne dopuštajte mu ni  da surfa samo. Kada bi dijete trebalo početi surfati bez roditeljskog nadzora, ili  uz ograničen nadzor individualno je i ovisi od djeteta do djeteta, ali definitivno  ne prije 12 godina starosti.

**4.) Razgovarajte s djetetom o Internetu**  
Odrasli najčešće koriste Internet na poslu ili za skupljanje informacija. Djeca koriste Internet za druge stvari. Pričajte o tome s djetetom. Zamolite ga da vam pokaže svoje omiljene web lokacije i pitajte ga zašto su mu određene teme i sadržaji uzbudljivi, zanimljivi i privlačni. Djeca, a poglavito *teenageri* traže  privatnost, ali to ne znači da nemate pravo znati s kim se dijete druži, kako u  stvarnom životu tako i u virtualnom.

**5.) Razvijajte Internet bonton**  
U Internet komunikaciji postoji mnogo pravila lijepog ponašanja. Lako je recimo na chatu, pod zaštitom anonimnosti testirati granice, reći stvari koje nikada ne bismo rekli uživo. Govorite djeci o tome da je važno da se prema drugima  ponašaju onako kako bi voljela da drugi postupaju prema njima.

**6.) Objasnite djetetu važnost čuvanja osobnih informacija**  
Djecu ste zasigurno poučili da ne razgovaraju sa strancima i da im ne odaju  privatne podatke. Isto pravilo vrijedi i na Internetu. Čak i “nevina” pitanja  poput “imaš li računalo u vlastitoj sobi” mogu upućivati na zle radnje.  Dogovorite se s djecom o važnim stvarima u Internet komunikaciji, na primjer  kako se koriste osobni podaci. Mnoge web lokacije zahtijevaju osobne  informacije (autorizaciju) da bi imali pristup izvjesnim sadržajima i uslugama.  Takve informacije potrebne su zbog različitih stvari, zbog sigurnosti ili da bi  usluge postale dostupne. Važno je da naučite svoje dijete kada smije ostaviti  osobne podatke! Najjednostavnije je da se s djetetom dogovorite da ne  ostavlja osobne informacije bez vašeg odobrenja. Tu spadaju: ime i prezime,  adresa, škola u koju ide, mail adresa, broj telefona, osobne fotografije…

**7.) Ne dopustite susrete s nepoznatim ljudima s Interneta**  
Internet je popularno mjesto za virtualne susrete i djeca žele preko Mreže stjecati nove prijatelje. Da biste izbjegli neprijatne ili čak opasne situacije, važno je da naučite dijete da nikada ne ide samo na susret s nepoznatom osobom. Za takve susrete neophodan je netko u koga dijete može imati povjerenja (stariji brat ili sestra, roditelji…).

**8.) Čuvajte se poklona**   
Pedofili mame djecu poklonima poput bonova za mobitele ili primjerice  kupovinom pjesama ili filmova na Internetu. Da netko na ulici vašem djetetu  pokloni 100 kuna zabrinuli biste se. Poklanjanje novca u virtualnom svijetu još je  opasnije.

**9.) Prijavite neprimjereno ponašanje pojedinaca**   
Ako vam se dijete požali da ga netko vrijeđa bilo putem *maila*, na *news*  grupama, forumu, socijalnim mrežama ili putem chata, prijavite tog  korisnika administratoru web stranice ili u slučaju *maila i news* grupa *abuse* službi.

**10.) Kontaktirajte nadležne institucije**   
Kad se stvari otmu kontroli, primjerice saznate da je dijete nekom slalo svoje nage fotografije ili je nećije primalo, ne ustručavajte se slučaj prijaviti policiji ili pravobraniteljici za djecu. Njihov posao je da vam pomognu.  
 **11.) Upozorite dijete da informacije na Internetu mogu biti netočne**  
Djeca koriste Internet kao pomoć u izradi školskih zadataka, da bi više naučili isakupili informacije o onome što ih zanima. Količina informacija na Internetu je enormna i važno ih je selektirati na adekvatan način. Naučite dijete da kontrolira vjerodostojnost informacija na Internetu, osobito kad se radi o nekim važnim zadacima.

**12.) Ne budite odveć kritični prema dječjoj znatiželji**  
Vaše dijete će sigurno naići na web stranice s problematičnim sadržajima. To može biti pornografija, rasizam… Ne zaboravite da je prirodno biti radoznao i da uvijek postoje čari ”zabranjenog voća”. Pričajte o tome s djecom ili postavite precizna pravila.

**13.) Tehnička rješenja mogu pomoći u korišenju Interneta – blokirajte pristup nepoželjnim stranicama**   
Ako vaše dijete nije punoljetno, onda zasigurno nema što tražiti na primjerice pornografskim stranicama. Postoje načini da se kontrolira i ograniči uporaba Interneta kod djece. Korištenjem alata za praćenje aktivnosti u Internet pregledniku (history), možete vidjeti koje stranice su posjećivane, a pomoću filtara možete ograničiti pristup izvjesnim Internet stranicama. Postoje i različiti programi za nadgledanje i ograničavanje uporabe Interneta (parental control software).

**14.) Dogovorite se oko igrica i dužine pretraživanja Interneta**  
Kompjuterske igrice omiljena su dječja razonoda. Ima ih raznih – od pedagoških,akcijskih, korisnih, ali i onih s puno agresivnosti i nasilja. Psiholozi tvrde da djeca jasno razlikuju virtualne fantazije i nasilje od pravila u stvarnom životu. Ipak preporučujemo roditeljima da obrate pažnju na izbor igrica. Izaberite zajedno one igrice koje razvijaju motoriku, maštu, memoriju… Dužina boravka na Internetu, bilo da su u pitanju igrice, pretraživanje ili recimo chat, treba biti u okvirima razumnih termina, kako dijete ne bi zapostavilo stvarni život .

**15.) Ne uskraćujte djetetu pristup Internetu**   
Ne samo da ćete prouzrokovati neželjen, suprotni efekt jer “zabranjeno voće je najslađe” već ćete djetetu uskratiti važan izvor informacija za učenje i izopćiti ga od prijatelja koji zasigurno koriste Internet.